b'\n_START_ARTICLE_\nAnnika Sievinen\n_START_SECTION_\nYleist\xc3\xa4\n_START_PARAGRAPH_\nPerusluonteeltaan Annika oli sanavalmis ja hieman k\xc3\xa4rk\xc3\xa4skin mielipiteiss\xc3\xa4\xc3\xa4n. Muodista kiinnostunut Annika seurasi trendej\xc3\xa4 ja shoppaili aika ajoin paljon ja haaveili my\xc3\xb6s itse muotisuunnittelijan urasta._NEWLINE_Annikan perheeseen kuuluivat is\xc3\xa4 Lasse Sievinen ja \xc3\xa4iti Paula Sievinen sek\xc3\xa4 siskot Katri ja Heli Sievinen. Annikan velipuolet ovat Lassen ja Armi Viitam\xc3\xa4en lapsi Jiri Viitam\xc3\xa4ki, joka on samalla Annikan serkkupuoli, sek\xc3\xa4 Paulan ja Eero Vanalan lapsi Severi Sievinen. Kumpaakaan heist\xc3\xa4 Annika ei ehtinyt tuntemaan veljen\xc3\xa4\xc3\xa4n, sill\xc3\xa4 Severin syntym\xc3\xa4 ja Jirin biologisen is\xc3\xa4n paljastuminen tapahtuivat vasta, kun Annika oli jo kuollut. Annikan \xc3\xa4iti, Paula, todettiin aivokuolleeksi vuonna 2014 ja h\xc3\xa4nen syd\xc3\xa4mens\xc3\xa4 siirrettiin Jirin tytt\xc3\xa4relle Nellalle.\n_START_SECTION_\nMuutto Pihlajakadulle\n_START_PARAGRAPH_\nAnnikan sisko Katri tunnettiin Pihlajakadulla jo ennen muuta perhett\xc3\xa4 h\xc3\xa4nen ollessaan kihloissa Teemu Korhosen kanssa. Korhosten muuttaessa pois Pihlajakadulta ja kihlauksen purkaantuessa, muuttivat Sieviset Pihlajakadulle Korhosten vanhaan asuntoon. Annika muutti uuteen kotiin \xc3\xa4iti\xc3\xa4\xc3\xa4n ja siskojaan hieman my\xc3\xb6hemmin, koska h\xc3\xa4n oli vuoden vaihto-oppilaana Yhdysvalloissa. Lopulta my\xc3\xb6s is\xc3\xa4 Lasse palasi pysyv\xc3\xa4sti kotiin. Annikan oli aluksi vaikea oppia el\xc3\xa4m\xc3\xa4\xc3\xa4n taas perheens\xc3\xa4 kanssa uudessa kodissa ja uudessa paikassa. _NEWLINE_Ensimm\xc3\xa4isen\xc3\xa4 Suomeen muutettuaan Annika sai isosiskonsa Helin poikayst\xc3\xa4v\xc3\xa4n Sauli Kivirannan tunteet kuumenemaan ja samalla sai t\xc3\xa4m\xc3\xa4n parhaan yst\xc3\xa4v\xc3\xa4n Kasper Koposen ihastumaan itseens\xc3\xa4. H\xc3\xa4n my\xc3\xb6s riiteli aika ajoin Helin kanssa palattuaan Suomeen. Suurimpia erimielisyyksi\xc3\xa4 tuottivat esimerkiksi se, ett\xc3\xa4 heid\xc3\xa4n piti jakaa yksi makuuhuone kesken\xc3\xa4\xc3\xa4n.\n_START_SECTION_\nUusia ihmissuhteita ja bulimia\n_START_PARAGRAPH_\nAnnika teeskenteli jonkin aikaa seurustelevansa tosissaan Kasperin kanssa ja he suutelivat kerran jos toisenkin, mutta kyll\xc3\xa4stytty\xc3\xa4\xc3\xa4n Kasperin lapsellisuuteen h\xc3\xa4n iski silm\xc3\xa4ns\xc3\xa4 kahvilanpit\xc3\xa4j\xc3\xa4 Ken Ojalaan. Jokin aika sitten alttarille j\xc3\xa4tetty Kentsu ei kuitenkaan kiinnostunut Annikasta siin\xc3\xa4 mieless\xc3\xa4, varsinkin kun Annika oli h\xc3\xa4nt\xc3\xa4 useamman vuotta nuorempi. T\xc3\xa4ll\xc3\xb6in my\xc3\xb6s Annikan sy\xc3\xb6mish\xc3\xa4iri\xc3\xb6 alkoi paljastua. H\xc3\xa4n haukkui itse\xc3\xa4\xc3\xa4n muun muassa valaaksi ja ajatteli olevansa ruma. H\xc3\xa4n s\xc3\xb6i kerralla valtavia m\xc3\xa4\xc3\xa4ri\xc3\xa4 herkkuja suruunsa, kunnes oksensi ruuat ulos ahmimisen alettua kuvottaa h\xc3\xa4nt\xc3\xa4._NEWLINE_Kev\xc3\xa4\xc3\xa4n 2005 aikana paljastui pikkuhiljaa Annikan k\xc3\xa4rsiv\xc3\xa4n bulimiasta, joka oli alkanut ilmeisesti jo h\xc3\xa4nen asuessaan Amerikassa. Eik\xc3\xa4 tilannetta helpottanut se, ett\xc3\xa4 h\xc3\xa4n p\xc3\xa4\xc3\xa4tyi harrastamaan Saulin kanssa seksi\xc3\xa4 Helin sel\xc3\xa4n takana useamman kerran. Annika oli jo ehtinyt ihastua Sauliin ja el\xc3\xa4tteli jonkinlaisia toiveita, mutta pettyi kun kuuli Saulilta olleensa vain hetken juttu. H\xc3\xa4n halusi paljastaa totuuden Helille, muttei voinut. Niinp\xc3\xa4 Annika alkoi tosissaan seurustelemaan Kasperin kanssa, vaikka aluksi h\xc3\xa4n k\xc3\xa4ytti Kasperia vain v\xc3\xa4lineen\xc3\xa4 tehd\xc3\xa4kseen Saulin mustasukkaiseksi. Kasper oli Annikalle suuri tuki h\xc3\xa4nen bulimiansa aikana. Annika sai onneksi terapiahoitoa ja v\xc3\xa4hitellen p\xc3\xa4\xc3\xa4si eroon sairaudestaan. Lopulta Annika pystyi paljastamaan salaisuutensa my\xc3\xb6s perheelleen.\n_START_SECTION_\nUra muotisuunnitelijana, suhde Romeoon ja kuolema\n_START_PARAGRAPH_\nJo Yhdysvalloissa ollessaan Annika oli ryhtynyt piirt\xc3\xa4m\xc3\xa4\xc3\xa4n ja suunnittelemaan vaatteita. Aluksi t\xc3\xa4m\xc3\xa4 oli vain harrastus, mutta muutettuaan takaisin Suomeen Annika oli p\xc3\xa4\xc3\xa4tt\xc3\xa4nyt ruveta luomaan uraa muotisuunnittelijana. Kasper kannusti Annikaa t\xc3\xa4m\xc3\xa4n haaveissa ja Annika sai ensimm\xc3\xa4isen ty\xc3\xb6paikkansa Snow Teamista, jolle h\xc3\xa4n suunnitteli talvivaate Lumikiltin. Lumikiltist\xc3\xa4 tuli hitti Japania my\xc3\xb6ten ja tytt\xc3\xb6 meinasikin lopettaa koulun ja ryhty\xc3\xa4 el\xc3\xa4tt\xc3\xa4m\xc3\xa4\xc3\xa4n itsens\xc3\xa4 muotisuunnittelijana. Lasse ei t\xc3\xa4h\xc3\xa4n suostunut, ja my\xc3\xb6s Lumikiltin kysynt\xc3\xa4 lakkasi. Annikan ei auttanut muu kuin jatkaa koulunk\xc3\xa4ynti\xc3\xa4 ja lopettaa muotiurasta haaveileminen. Annikan suunnittelemat Cecilia S-merkkiset vaatteet olivat my\xc3\xb6s myynniss\xc3\xa4 er\xc3\xa4\xc3\xa4ss\xc3\xa4 vaateliikkeess\xc3\xa4 jonkin aikaa, mutta vaatteiden menestytty\xc3\xa4 h\xc3\xa4nen odotustensa vastaisesti, h\xc3\xa4n hylk\xc3\xa4si muotisuunnittelun kokonaan. Hieman ennen kuolemaansa Annika ryhtyi taas el\xc3\xa4m\xc3\xa4niloisena suunnittelemaan vaatteita._NEWLINE_Annikan ja Kasperin suhde loppui Annikan tavatessa salaper\xc3\xa4isen Romeo Aron, mutta Kasper j\xc3\xa4i varoittelemaan Annikaa t\xc3\xa4m\xc3\xa4n uuden ihastuksen huonoista puolista, kuten autovarkauksista ja huumeiden myymisest\xc3\xa4. Kasper l\xc3\xa4hti vanhempiensa luo Brysseliin kev\xc3\xa4\xc3\xa4n 2006 p\xc3\xa4\xc3\xa4t\xc3\xb6sjaksossa ja Annika sai keskitty\xc3\xa4 rauhassa Romeoon ilman entisen poikayst\xc3\xa4v\xc3\xa4ns\xc3\xa4 h\xc3\xa4irint\xc3\xa4\xc3\xa4. Romeo valehteli pitk\xc3\xa4\xc3\xa4n, ett\xc3\xa4 h\xc3\xa4nen saamansa kummalliset puhelut johtuivat alkoholisti-is\xc3\xa4st\xc3\xa4, mutta my\xc3\xb6hemmin paljastui, ett\xc3\xa4 Romeolla onkin yhteinen lapsi, Maija, ex-tytt\xc3\xb6yst\xc3\xa4v\xc3\xa4n Emma Ilolan kanssa. Annika sulatteli uutista jonkin aikaa ja p\xc3\xa4\xc3\xa4tti jatkaa el\xc3\xa4m\xc3\xa4\xc3\xa4ns\xc3\xa4 Romeon ja Maijan kanssa. Sittemmin Annika oli j\xc3\xa4lleen vaarassa lopettaa koulun kesken, sill\xc3\xa4 h\xc3\xa4n lupasi Romeolle j\xc3\xa4\xc3\xa4d\xc3\xa4 hoitamaan Maijaa kotiin Romeon ollessa p\xc3\xa4iv\xc3\xa4t t\xc3\xb6iss\xc3\xa4. Romeo muutti yhdess\xc3\xa4 Maijan kanssa Sievisille ja pari meni kihloihin. Romeo kuitenkin purki kihlauksen saatuaan tiet\xc3\xa4\xc3\xa4, ett\xc3\xa4 Annika oli k\xc3\xa4skenyt Maijaa ja Emmaa poistumaan heid\xc3\xa4n el\xc3\xa4m\xc3\xa4st\xc3\xa4\xc3\xa4n. Annikan ja Romeon v\xc3\xa4lit alkoivat l\xc3\xa4mmet\xc3\xa4 ja parin tulevaisuus n\xc3\xa4ytt\xc3\xa4\xc3\xa4 j\xc3\xa4lleen toiveikkaalta, kunnes Annika menehtyi._NEWLINE_Annika oli rannalla siskojensa ja yst\xc3\xa4viens\xc3\xa4 kanssa juhlimassa 18-vuotissyntym\xc3\xa4p\xc3\xa4iv\xc3\xa4n\xc3\xa4\xc3\xa4n. My\xc3\xb6s Romeo tuli paikalle juhlimaan. My\xc3\xb6hemmin juhlien aikana Annika hypp\xc3\xa4si p\xc3\xa4\xc3\xa4 edell\xc3\xa4 veteen. Romeo huomasi, ettei tytt\xc3\xb6 nouse pintaan ja haki tajuttoman Annikan yst\xc3\xa4v\xc3\xa4ns\xc3\xa4 kanssa vedest\xc3\xa4. Ensin Romeo ja sitten paikalle kutsutut ambulanssimiehet yrittiv\xc3\xa4t elvytt\xc3\xa4\xc3\xa4 Annikaa, mutta oli jo liian my\xc3\xb6h\xc3\xa4ist\xc3\xa4. Annika oli ly\xc3\xb6nyt p\xc3\xa4\xc3\xa4ns\xc3\xa4 vedenalaiseen kiveen ja saanut surmansa. Romeo syytti itse\xc3\xa4\xc3\xa4n pitk\xc3\xa4\xc3\xa4n Annikan kuolemasta, sill\xc3\xa4 koki yllytt\xc3\xa4neens\xc3\xa4 Annikaa hypp\xc3\xa4\xc3\xa4m\xc3\xa4\xc3\xa4n veteen. Annikan viimeiset hetket sarjassa esitettiin helmikuussa 2007, mutta hautakiveen kuolinajaksi oli merkitty 26. toukokuuta 2006.'